《袁尚右座中王屯田出与可竹甚奇归成古调》
宋代·钱时

郎星聚头金地麓，十月夜堂春昱昱。
屯田博古到名画，座上忽展牛腰束。
我生不识须菩提，薛鹤杨梅姑置之。
寒桃八幅奇更伟，上有巴中与可题。
苍蛟滑走石诘曲，铁钩怒扫联蛇腹。
欹风洒雨清逼人，恍疑身在筼筜谷。
十寻双干剑拔雄，笔力有尽意无穷。
冥冥上与风霆会，拭目变化洪陂龙。
长忆东坡一转语，与可德人非画史。
轮囷写出岁寒心，政要诸公相料理。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。